ÕIGUSRIIGI JA PÕHISEADUSE RETK TUNDMATUSSE

Eesti kodanikud kutsusid 1992. aasta referendumil ellu meie kõigi aegade kõige parema ühiskondliku kokkuleppe, Eesti Vabariigi Põhiseaduse. Mida aeg edasi, seda suuremat tunnustust väärib Põhiseaduse Assamblee. Assamblee töö tulemusena loodud põhiseadus on Eestit truult teeninud enam kui 30 aastat, ilma et me oleksime kordagi pidanud kannatama põhiseaduse kriisi käes. 
Eesti Vabariigi taastamise aegadel käisid õiguslik ehitustöö ja hävitustöö käsikäes, nad tingisid teineteist. Sõjaeelset õiguskorda in corpore ei olnud võimalik ka parima tahtmise korral jõustada, otstarbekusest rääkimata. Eesti NSV õiguskorraga ei olnud muud peale hakata, kui seda järk-järgult hävitada. Ainus mõistuspärane tegevus oli uue õiguskorra ehitamine. Seda ka tehti. See ehitustöö asetati õigusliku järjepidevuse kontseptsioonile, mille alustalad pärinesid Eesti Kongressi seisukohtadest ning Ülemnõukogu poolt 30. märtsil 1990. aastal vastu võetud kahest otsusest, samuti 8. mail 1990 vastu võetud seadusest „Eesti sümboolikast“. Ajalugu andis meile õiguse ja pani kohustuse toimida riikluse ja õiguse arhitektidena. Mul oli suur au kuuluda nende arhitektide hulka. 
Üheksakümnendate aastate algul olid paljud asjad selgemad kui täna arvatakse. Ka 20. augusti 1991 otsuste sünnivalud ei hägustanud pikka perspektiivi. Vaatamata vaidlustele olid eesmärgid arusaadavad, arusaadavad olid ka eesmärkide saavutamise meetodid. Eesti Vabariik tuli õigusliku järjepidevuse alusel de facto taastada. Õigusriiklus tuli de jure ja de facto taas luua, kuna õigusriiklus Eesti Vabariigis katkes veel enne 1940. aastat.[footnoteRef:1]  [1:  Sellest teemast huvitatud inimestel on paslik tutvuda Hannes Vallikivi doktoritööga „Eesti Vabariik kui õigusriik. Poliitiliste põhivabaduste õiguslik kaitse 1918–1940“.] 


Põhiseaduse Assamblee aegadel ei olnud tegemist õigusriigi ja põhiseaduse retkega tundmatusse. 

Olukord aastal 2026 on märkimisväärselt erinev sellest, mis ta oli Põhiseaduse sünni aegadel. Kriiside kaskaad on taasiseseisvumise 35. aastapäeva eel püstitanud ootamatu küsimuse – kuidas säilitada õigusriiklus. Usaldus on õigusriikluse moraalne võti. Kuid kelle käes on usalduse võtmed? Kas mitte Põhiseaduse ja Vabariigi Presidendi käes? 
Õigusriigil ja Põhiseadusel võib, kuigi ei pruugi ees seista retk tundmatusse. Miks ma nii arvan, et mitte öelda pelgan?
Võõrandumine ja usalduskriis
Näiteid valitsusasutuste algatatud põhiõiguste rikkumisi kätkevatest initsiatiividest on rohkesti. Piisab märksõnadest „kaamerad“, „pangakontod“ ja „terviseandmed“. Muster, mis viib jälgimisühiskonnale, on hoomatav. Valitsemise tasakaal on tugevalt kaldu valitsuse ja ametnikkonna poole. 19. augusti 2026. konverentsi teema „Parlamendi ja valitsuse roll riikliku iseseisvuse taastajana ja hoidjana“ on eriti aktuaalne, et mitte öelda hoiatav President Kersti Kaljulaidi tõdemuse taustal, et Riigikogu on end tagaistmele sättinud. Oma mõtte sisustamiseks President sõnas Riigikogu ees 13. septembril 2021: „Tagaistmel on kindlasti mugav, aga kes seal istub, kaotab õiguse ühiskonna asjades kaasa rääkida, ükskõik kui hästi see õigus ka põhiseaduses kirjas on.“ Obstruktsiooniga seonduva 2023. aasta parlamentarismi kriisi püüame erakordse järjekindlusega unustada, panemata tähele, et õiguslikud võimalused ja poliitilise kalduvused sellise kriisi kordumiseks pole kuhugi kadunud. Sealt edasi kõva käe ihaluseni on vaid lühike maa minna. Tükk maad mõnusam on kriisi põhjustega mitte tegelda seni, kui suur tüli jälle majja tuleb. 
Valitsuskoalitsiooni toetus on pikemat aega kõikunud 15% ümbruses. Valitsus on jätkuvalt õiguslikult legitiimine, poliitiline mandaat on aga juba ammu murenenud. Naiivne on loota, et Eestis valitsused taolises olukorras tagasi astuvad ja erakonnad parlamendi erakorralised valimised esile kutsuvad - poliitiline kultuur ei küüni veel sinna maale. Tulemuseks on usalduskriisi süvenemine, mis toidab võõrandumist. 
Kõrgeima võimukandja ehk rahvas on tegeliku võimu teostamisest poliitikute poolt jäetud nii kaugele, kui Põhiseadus seda vähegi võimaldab. Põhiseadust luues eeldati, et erakonnand käituvad riigimehelikult. Salamisi loodeti, et üheksakümnendate alguse missiooni- ja visioonipoliitika jätkub. See osutus eksimuseks. Võim on ikka nii magus, et sellest ei anta mitte ainustki palukest kellelegi teisele, isegi mitte kõrgeima võimu kandjale. Välja arvatud juhul, kui Põhiseadus selleks sunnib. 
Paljud avaliku elu tegelased räägivad ja kirjutavad võõrandumisest ja usalduskriisist. Kui paljud millestki räägivad ja kirjutavad, tuleb eeldada, et see miski on ka tegelikult olemas. Võõrandumine ja usalduskriis ei ole Põhiseaduse poolt tekitatud, samas ei ole Põhiseadus võõrandumise vastus piisavat kaitset pakkunud. Tundub, et ilma Põhiseaduse muutmiseta asjad võõranduvas keskkonnas kvalitatiivselt ei parane. 
Võõrandumise ja usalduskriisi ravi
Põhiseadust ei tohi kergekäeliselt muuta. Samas ei tohi me Põhiseadust ahistada, sellelt ei tohi ära võtta arenguvõimalust ning seeläbi kahjustada riigi ja ühiskonna arenemise võimekust. Põhiseadus ei tohi olla poliitiline mängukann ega ka kivisse raiutud dogmaatiliste normide virn, teda tuleb pidada iseennast ja riiklust hoidvas ning taastootvas seisundis. Põhiseadus ei tohi tarduda, ta peab arenema koos riigi ja ühiskonnaga, parem kui ühe sammu jagu eespool, mitte tagapool. Eestile eduka tuleviku loomise nimel tuleb Põhiseadust muuta nii vähe kui võimalik, kuid nii palju kui vajalik. Võõrandumise leevendamiseks on Põhiseaduse muutmine õigustatud. 
Usalduskriiside ja võõrandumise leevendamine Riigikogu erakorraliste valimiste esile kutsumise võimaluste laiendamisega ei saa ilmselt realiseeruda. See tähendaks Vabariigi Presidendile diskretsiooniõiguse andmist seoses parlamendi laiali saatmisega ja erakorraliste valimiste esile kutsumisega, mis omakorda tähendaks presidentaalsuse suurendamist Põhiseaduse tasakaalude mehhanismis. Olgu seejuures märgitud, et taolise mehhanismi loomine suurendaks presidentaalsust märksa rohkem võrreldes sellega, kui President oleks Eestis otsevalitav, kuid ilma eelpool märgitud parlamendi laiali saatmise diskretsiooniõiguseta. Kuna selle idee realiseerimine ei ole riigiõiguslikult soovitatav ega ka poliitiliselt teostatav, tuleb kaaluda midagi leebemat. 
Praegune Vabariigi Presidendi valimise kord on võõrandumisele tublisti kaasa aidanud. Kõik senised presidendivalimised on toimunud täies kooskõlas Põhiseadusega. Ometi on valimised pälvinud suurel määral rahulolematust. Tekkinud on kuvand, kus Riigikogus toimuvad valimised on vaid erakondade peakorterites toimunud tegelike valimiste vormistamine ning kus põhiliseks rahva meeli köitvaks teemaks Riigikogus valimiste päeval on küsimus sellest, kas, kui palju ja kelle hääled lähevad salajasel hääletamisel „jalutama“. Presidendi valimiste puhul on juurdunud narratiiv „presidendi tegemisest“. Valimistest räägitakse kui varjuteatrist ja varjupoksist. Jutud „presidendi tegemisest“ devalveerivad kõiki ja kõike – devalveerivad presidendi institutsiooni, devalveerivad neid inimesi, kes presidendiks kandideerivad, devalveerivad ka neid, kes presidenti valivad. 
Üldsuse ees levinud peegeldused presidendi valimisi korraldavate poliitikute, erakondade ja institutsioonide ebapädevast tegevusest ei pea paika. Samuti ei pea paika jutud, justkui tähendaks presidendi valimiste liikumine Riigikogust valimiskogusse Riigikogu läbikukkumist või siis lihtsalt võimetust oma ülesandeid täita.[footnoteRef:2] On üksjagu nihilistlik käsitleda Põhiseaduse rakendamist valimiskogus kellegi teise läbikukkumisena. Paraku ei piisa nende müütide argumenteeritud lammutamisest, probleem on sügavam ja laiem. Probleem on võõrandumises ja  usalduse defitsiidis. Just nimelt selle probleemi teravuse vähendamiseks ei tule Vabariigi Presidendi valimissüsteemi muutmisest mitte ainult rääkida, vaid ka see ära teha. Võim tuleb tuua lähemale kõrgeimale võimukandjale. Kõrgeima võimukandja pettumine oma võimus kätkeb endas märkimisväärseid riske tulevikuks, mille realiseerumist tuleb vältida. Muudatuste kaudu tuleb jõuda muu hulgas selleni, et jutt „presidendi tegemisest“ asenduks jutuga „presidendi valimisest“.  [2:  Ignar Fjuk on meedias ülal märgitud asjaolule põhjendatult tähelepanu juhtinud. Vt „Riigikogu võiks presidendi valimise kohe valimiskogusse.“ Postimees, 6. august 2026. Artikkel on leitav ka: https://arvamus.postimees.ee/8522341/ignar-fjuk-riigikogu-voiks-delegeerida-presidendi-valimise-ulesande-kohe-valimiskogusse.] 

19. augusti 2026 konverentsi toimumise ajal on käimas protsess, mis just kui sarnaneks Vabariigi Presidendi valimiskampaaniale, kuigi juriidilises tähenduses ei ole ühtegi presidendikandidaati veel olemas. Ma ei nõustu väidetega, justkui presidendi valimiskampaanial  puuduks mõte, kuna presidendil ei ole võimalik midagi rahvale ja erakondadele lubada. Esiteks, rahval on õigus ja erakondadel on kohustus teada, millised on presidendikandidaadi vaated olulistele poliitilistele ja inimlikele teemadele. Pelgalt avaldustest, et püütakse rahvast ühendada ja lõhesid vähendada, ei piisa. Vaja on näidata, milliste sõnumite ja milliste tegudega sellised avaldused sisustatakse. Teiseks, valimiskampaania keskne osa peaks olema kandidaatidele ajakirjanduse poolt korraldatav avalik eksam Põhiseaduse tundmisest. Põhiseadust tundmata ei ole võimalik toimida põhiseaduse valvurina ega Eesti esindajana rahvusvahelises suhtlemises. Kolmandaks, presidendikandidaadid peaksid demonstreerima, kuidas nad kavatsevad Põhiseadust kaitsta ja kuidas nad kavatsevad Põhiseadust arendada. Põhiseaduse § 78 punkti 8 kohaselt on Vabariigi Presidendil õigus algatada Põhiseaduse muutmist. Presidendikandidaadid peaksid teada andma, kas, ja kui jah, siis kuidas nad kavatsevad kasutada Põhiseaduse muutmise initsiatiivi õigust. Enesestmõistetavalt peaksid nad vastama küsimustele seoses Põhiseaduse muutmise ettepanekutega, mis on avalikkusele esitatud. 
Eesti rahvas armastab presidendi institutsiooni. Põhiseaduse loome- ja toimelugu näitab, et põhiseaduslikest institutsioonidest pälvib enim tähelepanu Vabariigi President. 2002. aastal välja antud kogumiku „Põhiseaduse tulek“ kohaselt olid Vabariigi Presidendiga seotud küsimused Põhiseaduse Assamblees kõige enam arutlusel olnud teemad.[footnoteRef:3] Põhiseaduse toimelugu on loomelooga sarnane – Vabariigi President on ka praegusel ajal üks kõige kirglikumalt debateeritavatest põhiseaduslikest institutsioonidest. Järelikult, rahvast see huvitab, rahval on presidenti vaja. Sestap tuleks kuulutada põhjendamatuks ettepanekud presidendiinstitutsiooni kaotamiseks.  [3:  Vt. Põhiseaduse tulek. Kogumik 2002, lk. 275 – 277.] 

Kolm ettepanekut
Võõrandumise vähendamiseks ja usalduskriisi leevendamiseks tuleks presidendiinstitutsiooni ja presidendi valimiste korda moderniseerida. Selleks esitan kolm ettepanekut, mille lätted on Riigireformi Sihtasutuse 2018 aastal avaldatud riigireformi kontseptsioonis.[footnoteRef:4] [4:  Vt. Riigireformi kontseptsioon. Riigireformi Sihtasutus 2018, lk. 50-55. ] 

Üks seitsmeaastane ametiaeg
Vabariigi Presidendi ametis olekule tuleks kehtestada ühekordne seitsmeaastane tähtaeg. See tähendab, et järjestikku võib üks ja sama inimene täita Presidendi rolli vaid ühe seitsmeaastase tähtaja jooksul. Eelöeldu tähendab ühtlasi ka seda, et seitsmeaastase vaheaja järel võib Presidendi ametis olnud inimene uuesti sellesse ametisse kandideerida.

Vabariigi President on Eesti riigipea. Riigipea roll parlamentaarses riigis on olla olulise iseseisva poliitilise ja administratiivse võimuta vahelüli ning tasakaalustav jõud teiste võimuharude vahel, samuti täita mitmeid riigiõiguslikult tähtsaid protseduurilisi ja esindusülesandeid. Presidendi mõju tugineb suurel määral tema isikuomadustele, elutarkusele ja autoriteedile. Riigipea on riigi ja ühiskonnaelu seisukohalt tähtsate sõnumite looja ja tooja. Lisaks tasakaalustavale rollile peaksid Presidenti iseloomustama siseriiklik ühendamisvõimekus ning rahvusvaheline väljapaistvus. 

Ametiaja ühekordsus suurendaks Presidendi sõltumatust ja tasakaalustaja võimekust. Ametiaja ühekordsus võtaks Presidendilt kiusatuse vältida selliste sammude astumist, mis võiksid järgmistel valimistel vähendada tema tagasivalimise võimalust. See reegel tagaks riigipea ametikoha täitjate dünaamilisema vaheldumise ning väldiks Kadrioru tardumise riski. 

Presidendid Kersti Kaljulaid ja Alar Karis on sellist lahendust avalikus meediaruumis toetanud. Kaldun arvama, et presidendid teavad, millest nad kõnelevad.

Kodanike õigus seada üles presidendikandidaate

Võimu ja rahva lähendamiseks tuleks 25 000-le hääleõiguslikule kodanikule anda Vabariigi Presidendi kandidaatide üles seadmise õigus. Nõutav hääleõiguslike kodanike arv võib olla eelöeldust erinev, tegemist on indikatiivse arvuga. 

Kodanikele Vabariigi Presidendi ülesseadmise õiguse andmine teeniks mitmeid eesmärke. Suurendades rahva osalust riigielu puudutavate oluliste küsimuste otsustamisel vähendaks see rahva ja võimu võõrandumist. Ettepaneku realiseerimine tugevdaks Vabariigi Presidendi moraalselt mandaati ja suurendaks tema tasakaalustaja võimekust. Ühtlasi oleks tegemist kompromissiga nende nõudmiste suhtes, mis peavad vajalikuks Presidendi otsevalimiste sisse viimist Eesti õiguskorda. 

Praegune olukord on kodanikuühiskonna jaoks sügavalt häiriv. Kodanikuühiskond seab üles presidendi kandidaadi kandidaate, kellest enamik ei saa isegi mitte kandidaadiks. Entusiasm asendub frustratsiooniga ning võõrandumise spiraalile keeratakse jälle üks tiir peale. Pärast varasemaid presidendivalimisi on poliitikud lubanud muudatusi presidendi valimise korras. Lubadusteks on need jäänudki. Senised muudatused on olnud küll tarvilikud, kuid poliitilisest kosmeetikast kaugemale ei ole need muudatused ulatunud. Sellega keeratakse võõrandumise spiraalile järgmine vint peale.

Kodanikele Presidendi kandidaatide ülesseadmise õiguse andmine on võimalik nii praegu kehtiva valimiskorralduse puhul kui ka juhtudel, kui viiakse sisse Presidendi valimine ainult valimiskogus või peetakse parimaks otsevalimiste süsteemi. Olgu rõhutatud, et Riigikogu liikmete õigus seada üles kandidaate säiliks olemasoleval kujul. Seega, selle muudatusega ei võeta kelleltki midagi legitiimset ära, küll aga antakse kõrgeima võimu kandjale juurde. Erakondade võimekus „presidenti teha“ ja etendada valimiste varjuteatrit muidugi väheneb.

Valimine ainult valimiskogus

Vabariigi Presidendi valimiskorda tuleks muuta selliselt, et valimised toimuksid ainult valimiskogus. Senine valimiskord, kus Presidendi valimiseks on ette nähtud kaks erinevat kogu (nii seadusandlik kogu kui ka valimiskogu), on pigem ainulaadne ning pälvinud põhjendatud kriitikat. 

Selguse ja korrektsuse huvides deklareerin, et Presidendi otsevalimist ei pea ma mitmetel põhjustel võimalikuks toetada, kuigi Põhiseaduse Assamblee päevil arvasin teisiti.

Ettepanek viia valimised algusest lõpuni valimiskogu pädevusse ei ole vastuolus parlamentarismi põhimõttega. See ettepanek ei paista silma ka erilise uudsusega. Meenutagem, et Jüri Adamsi grupi poolt Põhiseaduse Assambleele esitatud eelnõus oli välja pakutud kaks varianti – riigivanema ehk praeguses tähenduses presidendi valimine kas Riigikogus või valijameeste kogus.[footnoteRef:5] Valimiste kombineeritud variant kujunes Põhiseaduse Assamblee töö käigus.  [5:  Vt. Põhiseaduse tulek. Kogumik 2002, lk. 300.] 


Valimised valimiskogus, mis koosneb nii parlamendi liikmetest kui ka kohalike omavalitsuste esindajatest, on ka väärikas kompromiss otsevalimiste ettepanekutele. Valimine valimiskogus suurendab Presidendi sõltumatust ja tasakaalustaja võimekust, samuti võiks selliselt valitud President muutuda veelgi objektiivsemaks põhiseaduslikkuse kontrollijaks Riigikogu suhtes. 

Vabariigi President peab olema „kogu rahva president“. Eelöeldu on muidugi metafoor, kuid väga kõnekas metafoor, kui me otsime Presidenti, kes rahvast ühendaks, mitte ei lõhustaks ja lahustaks. Valimiskogus valitud Presidendi mandaat on laiapõhjalisem kui Riigikogus valitud presidendi puhul. Seetõttu on valimiskogus valitud president ka rohkem „kogu rahva president“. Pole välistatud, et paljud parteipoliitikud just seda fenomeni pelgavad.

Eelnimetatud ettepanekud ei ole üksteisest sõltuvad, neid on võimalik realiseerida ka ühe kaupa. Loomulikult oleks õiguslikult kaunis ja poliitiliselt praktiline, kui kõik kolm ettepanekut realiseeritakse üheaegselt. 

Presidentuuri noodivõti

Paari päeva pärast, st vahemikus 21.-24.08.2026 toimub kandidaatide üles seadmine presidendivalimisteks. Aastal 2026 ei ole tarvidust otsida Kadriorgu supervälisministrit. Las välisministrid toimetavad oma toimetamisi valitsuse ökosüsteemis. Kadriorgu on tarvis jõulist Põhiseaduse valvurit, kes hoiaks Eestit õigusriikluse rajal. Selleks peaks tulevane Vabariigi President tundma riiki ja Põhiseadust ning mõistma ühiskonda ja austama inimlikke muresid. Ta peaks olema Põhiseaduse valvurina nii kõva tegija, et ainuüksi tema olemasolu Kadriorus mõjuks heidutusena kõigile neile, kes oma õndsas teadmatuses või küünilises nihilismis kipuvad Eestit õigusriiklikult arenguteelt kõrvale trügima ning kes kõrgeimat võimukandjat tagaritta pressides taastoodavad võõrandumist. Õigusriikluse tunnetus kõrvuti empaatiaga ühiskonna mõistmiseks on tulevase presidentuuri noodivõti. Järgmised viis aastat tahaksin ma kodanikuna kuulda ja kogeda Kadriorust õhkuvat riigiõiguslikku musikaalsust. Miks? Sest õigusriiklusest paremat tööriista rahva ühendamiseks ja võõrandumise vähendamiseks ning Põhiseaduse preambulis kajastatud rahvuslike huvide järgimiseks ei ole olemas.

Taasiseseisvumise 35. aastapäeva künnisel on paslik soovida meile kõigile jõudu ja järjekindlust rahva ja võimu vahelise usalduse edendamisel. Vaid ühised pingutused suudavad vältida õigusriikluse ja Põhiseaduse eksimist radadele, mis viivad tundmatusse! Nii ma siiralt loodan.

